Arnold Schwarzenegger

**Arnold Alois Schwarzenegger** (rođen 30. jula 1947) jest austrijsko-američki glumac, političar, biznismen, investitor i bivši profesionalni bodibilder. Schwarzenegger je bio 38. guverner Kalifornije od 2003. do 2011.

Schwarzenegger je počeo trenirati s utezima u dobi od 15. godina. Osvojio je titulu Mr. Universe sa 20 godina i sedam puta je osvajao titulu Mr. Olympia. Schwarzenegger je bio prisutan dugo u bodibildingu i napisao je mnoge knjige i članke o tom sportu. Schwarzenegger je stekao svjetsku slavu kao ikona holivudskog akcionog filma. Schwarzenegger je napravio proboj sa epskim filmom iz 1982. *Konan Barbarin*, koji je bio hit na kino blagajnama, a rezultirao je i nastavkom Konan razarač. Pojavio se u naučno-fantastičnom trileru Jamesa Camerona iz 1984. *Terminator*, koji je doživio veliki kritički i finansijski uspjeh. Schwarzenegger je naknadno reprizirao lik Terminatora u nastavcima: Terminator 2: Sudnji dan (1991), Terminator 3: Pobuna mašina (2013) i Terminator Genisys (2015). Također se pojavio u velikom broju uspješnih filmova, kao što su: *Komandos* (1985), *Trkač* (1987), * Predator* (1987), *Blizanci* (1988), *Totalni opoziv* (1990), * Policajac iz vrtića * (1990) i * Istinite laži * (1994).

Imao je nadimak "austrijski hrast" i "štajerski hrast" u danima bodibildinga, "Arni" tokom svoje glumačke karijere" i odnedavno "Governator" (izvedenica od riječi "guverner" i "terminator" - jedna od njegovih najpoznatijih uloga).

Kao republikanac, bio je prvi put izabran 7. oktobra 2003. godine za vrijeme opoziva izbora tadašnjeg guvernera Graya Davisa. Schwarzenegger je položio zakletvu 17. novembra 2003. godine i završio je ostatak Davisovog mandata. Schwarzenegger je zatim ponovo izabran 7. novembra 2006. godine, pobijedivši demokratu Phila Angelidesa. Schwarzenegger je položio zakletvu za svoj drugi mandat 5. januara 2007. godine. 2011. godine Schwarzenegger je završio svoj drugi mandat kao guverner, i najavio da se rastavlja sa Mariom Shriver, sa kojom je bio u braku 25 godine. Ona je član utjecajne porodice Kennedy, odnosno nećakinja pokojnog američkog predsjednika demokrate Johna F. Kennedyja.

## Rani život 
Schwarzenegger je rođen u mjestu Thal, u Austriji, selu koje se graniči sa štajerskim gradom Grazom, a kršten je kao Arnold Alois Schwarzenegger. Njegovi roditelji su bili šef lokalne policije Gustav Schwarzenegger (17. augusta 1907. - 13. decembra 1972.) i Aurelia Jadrny (29. jula 1922. - 2. augusta 1998.). Gustav je služio u Drugom svjetskom ratu, gdje se dobrovoljno pridružio nacističkoj partiji 1938. godine. Gustav je služio u njemačkoj vojsci kao Hauptfeldwebel i otpušten je 1943. godine zbog oboljevanja od malarije. Bili su u braku od 20. oktobra 1945. godine. Prema Schwarzeneggeru, oba roditelja su bili strogi. On je odrastao u katoličkoj porodici koja je prisustvovala misama svake nedjelje.

Gustav je imao još jednog sina Meinharda (17. jula 1946. - 20. maja 1971.). Schwarzenegger je rekao da njegov otac nije imao strpljenja za slušanje ili razumijevanja njegovih problema. Schwarzenegger je imao dobar odnos sa majkom i bio je u kontaktu sa njom sve do njene smrti. Kasnije, Schwarzenegger je istraživao očevu ratnu prošlost, u kojoj nije našao nikakve dokaze da je on bio umiješan u zločine, iako je bio član nacističke stranke i SA.

Schwarzeneggerov otac je dobio široku pažnju tokom 2003. godine za vrijeme opoziva guvernera Davisa. U školi, Schwarzenegger je bio veselog, vrlo duhovitog i razigranog karaktera. Kao dječak, Schwarzenegger je trenirao nekoliko sportova, pod utjecajem svog oca. Međutim u dobi od 14 godina, on je izabrao bodibilding.  Studirao je psihologiju sa 15 godine (da bi saznao više o moći uma nad tijelom), a sa 17 godina službeno je započeo svoju karijeru bodibildera. Tokom govora 2001. godine, on je rekao: "Moj otac je htio da budem policajac kao i on". Schwarzenegger je posječivao teretanu u Grazu, gdje je posjećivao lokalna kina kako bi gledao bodibilding idole poput Rega Parka, Steva Reevesa i Johnnyja Weissmullera. Kad je Reeves umro 2000. godine, Schwarzeneger je rekao: "kao tinejdžer, odrastao sam sa Steveom Reevesom. Njegov izniman uspjeh dao mi je osjećaj da je sve moguće. Steve Reeves je bio sve ono što sam u životu htio da postignem". 1961. godine Schwarzenegger je susreo bivšeg Mr. Austriju Kurta Marnula, koji ga je pozvao da trenira s njim u teretani u Grazu. Bio je toliko posvećen treninzima da je vježbao čak i vikendom. Kad je Schwarzenegger upitan o svom prvom filmskom iskustvu kao dječak, on je odgovorio: "Bio sam vrlo mlad, ali se sjećam da me je otac vodio u austrijsko kino. Prvi film koji sam gledao je film Johna Wayne".

Dana 20. maja 1971. godine njegov brat Meinhard, poginuo je u saobraćajnoj nesreći. Schwarzenegger nije prisustvovao njegovoj sahrani. Meinhard je imao trogodišnjeg sina Patricka. Schwarzenegger je platio Patrickovo obrazovanje i pomogao mu da emigrira u SAD. Gustav je umro sljedeće godine od moždanog udara. U Pumpanom željezu, Schwarzenegger je tvrdio da nije prisustvovao sahrani svog oca jer je bio na bodibilding takmičenju. Barbara Baker, njegova djevojka, je rekla da je on bio obavješten o očevoj smrti, ali je bio bez emocija i nikada nije govorio o svom bratu. Vremenom, on je dao tri verzije o tome zašto nije bio prisutan na sahrani svog oca.

## Filmografija 
Odabrani filmovi i uloge:

* *Hercules in New York* kao Herkules (1970)
* *Stay Hungry* kao Joe Santo (1976)
* *Pumping Iron* (1977)
* *The Villain* (1979)
* *The Jayne Mansfield Story* kao Mickey Hargitay (1980)
* *Konan Barbarin* kao Konan (1982)
* *Conan the Destroyer* kao Konan (1984)
* *Terminator* kao Terminator/T-800 model 101 (1984)
* *Crvena Sonja* kao Kalidor (1985)
* *Commando* kao John Matrix (1985)
* *Raw Deal* kao Mark Kaminsky / Joseph P. Brenner (1986)
* *Predator* kao major Alan "Dutch" Schaeffer (1987)
* *Trkač* kao Ben Richards (1987)
* *Crveno usijanje* kao kapetan Ivan Danko (1988)
* *Blizanci* kao Julius Benedict (1988)
* *Totalni opoziv* kao Douglas Quaid/Hauser (1990)
* *Policajac iz vrtića* kao detektiv John Kimble (1990)
* *Terminator 2: Sudnji dan* kao Terminator/T-800 model 101 (1991)
* *Posljednji akcijski heroj* kao Jack Slater / on (1993)
* *True Lies* kao Harry Tasker (1994)
* *Junior* kao Dr. Alex Hesse (1994)
* *Eraser* kao američki maršal Marshal John Kruger (1996)
* *Jingle All the Way* kao Howard Langston (1996)
* *Batman i Robin* kao Mr. Freeze (1997)
* *End of Days* kao Jericho Cane (1999)
* *The 6th Day* kao Adam Gibson / klon (2000)
* *Collateral Damage* kao Gordy Brewer (2002)
* *Terminator 3: Rise of the Machines* kao Terminator/T-850 model 101 (2003)
* *Around the World in 80 Days* kao princ Hapi (2004)
* *Plaćenici* kao Trench (2010)
* *Plaćenici 2* kao Trench (2012)
* *The Last Stand* kao šerif Ray Owens (2013)
* *Escape Plan* kao Rottmayer (2013)
* *Sabotage* kao John 'Breacher' Wharton (2014)
* *Plaćenici 3* kao Trench (2014)
* *Maggie* kao Wade Pace (2015)
*  *Terminator Genisys*  kao Terminator/T-800 model 101 (2015)

## Također pogledajte 
* Ronald Reagan
* Film
* Spisak glumaca

## Reference 
## Vanjski linkovi 
* Zvanični sajt
* A. Schwarzenegger na IMDB-u
* Muzej A. Schwarzenegger 

Kategorija:Rođeni 1947.
Kategorija:Austrijski glumci
Kategorija:Američki glumci
Kategorija:Američki političari
Kategorija:Amerikanci porijeklom iz Austrije
Kategorija:Savezni guverneri u Sjedinjenim Američkim Državama
Kategorija:Članovi Republikanske stranke (SAD)
Kategorija:Živi ljudi